Rol van geweld en ras in Afrika bekyk - The South African Art Times
Rol van geweld en ras in Afrika bekyk
Kaapstad. – Geweld en die rol daarvan in koloniale en postkoloniale gemeenskappe in Afrika is een van die sentrale fokuspunte in die werk van die kunstenaar Mohau Modisakeng, wat sy eerste solotentoonstelling, Ditaola, van 29 Mei tot 12 Julie in die galery Brundyn+ in Kaapstad hou.
Modisakeng se huidige versameling beeldhouwerke verweef verskillende temas rondom die politieke ekonomie van rassesegregasie, geïnstitusionaliseerde rassisme, militarisme en openbare oproer in Suid-Afrika tydens apartheid in die besonder, en in Afrika in die algemeen.
Die werke betrek sowel individuele as kollektiewe narratiewe rondom realiteite in Suid-Afrika. Die gekonstrueerde narratiewe beeld die swart liggaam uit as ’n terrein van fragmentering, verwringing en degradering.
Modisakeng se vorige beeldhouwerk het die konsepte van konflik, aggressie en die bedreiging van fisieke geweld aangedurf.
Die werke bevat dikwels direkte verwysing na instrumente, gereedskap en simbole van geweld wat betekenisvol binne die Suid-Afrikaanse politieke en geskiedkundige verband is.
Die objekte word buite hul oorspronklike verwysingsraamwerk geneem, asof hulle bloot funksionele objekte is, en binne die hiperbewuste uitstalruimte herposisioneer om ’n menigte onderliggende tekste bloot te lê.
Modikaseng stel dit so: “My huidige werk bestaan uit verskeie fisieke ‘liggame’ in die vorm van onafhanklike beeldhouwerke wat elk ’n individuele rol vertolk binne ’n allegoriese netwerk van tekens en simbole wat die groter konstellasie uitmaak.”
Modisakeng is in 1986 in Soweto gebore en woon en werk tans in Kaapstad en Johannesburg.
Hy het aan die Michaelis-kunsskool in Kaapstad studeer en in 2011 die Sasol Nuwe Handtekeninge-prys ontvang. Sy werk is al gesien in New York, Londen, Basel en Dakar.
Brundyn+ is geleë in die Oro Africa-gebou, Buitengracht 170, Kaapstad. Besoek ​www.brundyn.com.
Lees hierdie en ander interesante kuns stukke op: http://www.dieburger.com/vermaak/2014-05-24-rol-van-geweld-en-ras-in-afrika-bekyk-